AVUI a les 18.30 h a la Secció Local.
VO en anglès, alemany i suís, subtitulada en català.
Quan la guerra de Iugoslàvia va esclatar, joves de tot Europa hi van anar, entre ells, un periodista suís anomenat Christian Wütenberg.
A principis del gener de 1992 van trobar el seu cos sense vida prop de Vukovar (Croàcia) uniformat com un mercenari.
Segons l'autòpsia que se li va practicar, va morir estrangulat.
De fet, unes setmanes abans en Chris s'havia convertit en membre del PIV (Primer Batalló de Voluntaris Internacionals), un grup paramilitar que va ser fundat per Eduardo Rózsa-Flores, "Chico", que s'encarregava de "netejar" la població sèrbia en les àrees frontereres.
Gairebé trenta anys més tard, la cineasta Anja Kofmel investiga el perquè de la seva mort i què va portar el seu cosí a la guerra.
Gràcies a un diari personal que en Chris va deixar, l'Anja comença a imaginar com van ser els seus últims mesos de vida.
El que comença com una curiositat per entendre les motivacions d'un noi suís de 27 anys que se'n va anar a cobrir una guerra, es converteix en una investigació acurada i personal.
Per fer-ho, reuneix testimonis com els membres de la seva família, els seus ex-companys periodistes, mercenaris del PIV i, fins i tot, l'ex-terrorista Carlos el Chacal.
La visió que a poc a poc es va creant en l'imaginari de l'Anja sobre els últims mesos de vida d'en Chris es transforma en un món animat molt personal que ens recrea els últims dies d'un jove periodista que es va perdre en la foscor d'una guerra brutal, com si es tractés d'una mort anunciada.
Tot plegat s'emmarca en un episodi del conflicte dels Balcans conegut com la guerra croata d'independència (1991-1995) que enfrontava el govern croat i els serbo-croats de la República de Krajina, qui tenien el suport de l'Exèrcit Popular Iugoslau.
La guerra va acabar amb els Acords de Dayton, però es va saldar amb més de 20.000 persones mortes i mig milió de refugiats, sense contemplar les xifres de ferits i desapareguts.
Sens dubte, un dels capítols més foscos d'Europa després de la Segona Guerra Mundial.
Anja Kofmel va estudiar animació a l'Escola de Disseny i Art de Lucerna (HSLU).
Durant aquest temps, l'Anja va passar un semestre a l'Escola Nacional Superior d'Arts Decoratives (ENSAD) a París.
El 2009, va completar els seus estudis i va rebre un diploma en Disseny Visual, especialitzant-se en animació.
El seu projecte final va ser Chrigi, un curtmetratge premiat i molt aclamat que tracta del brutal assassinat del seu cosí Christian Würtenberg.
Després de llicenciar-se, l'Anja es concentra a treballar com a cineasta independent d'animació i documentals, així com d'il·lustradora.
Sempre interessada a ampliar els seus estudis, va assistir a diversos tallers en el camp de la narració, creació de guions gràfics i producció.
Va fundar la seva pròpia productora Asako GmbH a Zuric i el 2018 va acabar la seva primera pel·lícula documental, Chris the Swiss ("Chris el suís").
Pel·lícula Inaugural, Leeds IFF – Regne Unit, 2018
Premi Alpe Adria Cinema & Premi Balcani Caucaso Transeuropa, Trieste Film Festival – Itàlia, 2019
Menció Especial del Jurat, DocsBarcelona – Espanya, 2019
Pel·lícula Inaugural, Animasivo – Mèxic, 2018
Selecció Oficial, Animafest FF – Croàcia, 2018
Secció Another View, Karlovy Vary IFF – República Txeca, 2018
Suïssa, Croàcia, Alemanya, Finlàndia (2018).
Producció executiva: Sereina Gabathuler